Diari Oficial de la Generalitat Valenciana


Sumari del DOGV 8529, del 15-04-2019 (2019/3775)

RESOLUCIÓ de 9 d'abril de 2019, de la Conselleria de Justícia, Administració Pública, Reformes Democràtiques i Llibertats Públiques, sobre el funcionament dels òrgans tècnics de selecció de les proves selectives del personal de l'Administració de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8529

Data del DOGV
:   15-04-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/3775


Data del document
:   09-04-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

RESOLUCIÓ de 9 d'abril de 2019, de la Conselleria de Justícia, Administració Pública, Reformes Democràtiques i Llibertats Públiques, sobre el funcionament dels òrgans tècnics de selecció de les proves selectives del personal de l'Administració de la Generalitat. [2019/3775]  
La Constitució Espanyola consagra, com un dret fonamental, el dret d'accés a les funcions i càrrecs públics en condicions d'igualtat, i d'acord amb els principis de mèrit i capacitat.  
Juntament amb aquests principis, l'article 55 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, i l'article 51 de la Llei 10/2010, d'ordenació i gestió de la funció pública valenciana, exigeixen que la selecció de personal s'efectue per mitjà de procediments en els quals, a més, es garantisca la publicitat de les convocatòries i de les seues bases, la transparència, la imparcialitat i professionalitat de les persones que formen part dels òrgans de selecció, així com la independència, confidencialitat i discrecionalitat tècnica en la seua actuació.  
Però, a més, l'article 51 de la Llei 10/2010 estableix altres principis que han de regir els procediments de selecció com ara els d'agilitat, eficàcia i eficiència.  
És competència dels òrgans tècnics de selecció (d'ara en avant OTS) l'execució dels procediments selectius i l'avaluació de les proves i, si escau, mèrits dels aspirants, per establir-ho així tant el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, com el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la Funció Pública Valenciana. Els OTS, en l'exercici de les seues funcions, actuen amb independència funcional i sense subjecció a cap autoritat, sense perjudici de les facultats que, en matèria de planificació general i mesures de coordinació sobre el desenvolupament dels processos selectius, correspon a la Direcció General de Funció Pública (d'ara en avant òrgan gestor).  
Per a articular una sèrie de mesures i agilitar el desenvolupament dels processos en el marc dels principis mencionats que regeixen la selecció de personal, concretament, els d'agilitat, eficàcia i eficiència, així com per a establir la necessària coordinació entre els OTS i l'òrgan gestor, esdevé necessari dictar aquesta resolució.  
Correspon a la Direcció General de Funció Pública, en virtut de l'article 11 del Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, la competència en matèria de selecció i, en concret, l'organització i gestió dels processos de selecció del personal al servei de l'Administració de la Generalitat i donar suport tècnic i administratiu als OTS.  
  
En conseqüència, en virtut de les facultats que em confereix l'apartat 2 de la disposició final tercera del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la Funció Pública Valenciana, resolc:  
  
  
Primer. Processos selectius i àmbit d'aplicació  
Aquesta resolució serà aplicable únicament als processos per a la selecció del personal de l'Administració de la Generalitat.  
Els processos selectius convocats es regiran, en qualsevol cas, per les disposicions vigents que els siguen d'aplicació i per les bases de les respectives convocatòries.  
  
Segon. OTS i funcions  
Els OTS són òrgans col·legiats de l'Administració que tenen com a missió l'execució dels processos selectius i l'avaluació de les proves i, si escau, dels mèrits de les persones aspirants.  
Quan en alguna convocatòria concórreguen circumstàncies que ho facen convenient, l'òrgan gestor podrà constituir més d'un òrgan tècnic de selecció.  
En el desenvolupament dels processos selectius correspon a l'OTS:  
a) Aplicar les bases de la convocatòria i els criteris d'actuació fixats per l'òrgan gestor que han de regir el procés selectiu, d'acord amb aquelles.  
b) Realitzar i impulsar el procés selectiu que s'establisca en cada convocatòria.  
c) Preparar el contingut de les proves selectives i, si escau, la determinació dels criteris que serviran per a la seua posterior correcció.  
d) Qualificar cada un dels exercicis de les proves encomanades a aquesta.  
e) Baremar, si escau, els mèrits al·legats pels aspirants en fase de concurs.  
  
Tercer. Actuació dels OTS  
L'actuació dels OTS ha d'ajustar-se estrictament als principis que regeixen l'accés a l'ocupació pública, així com a les bases de la convocatòria i a la resta de l'ordenament jurídic.  
En l'exercici de les seues atribucions actuen amb independència funcional i sense subjecció a cap autoritat. Tampoc regeix el principi de jerarquia entre els seus membres.  
El personal que integre els OTS està obligat a guardar sigil i confidencialitat respecte de tots els assumptes i dades que conega per raó de la seua pertinença a aquell, així com a custodiar fidelment la documentació que forme part del procés selectiu.  
  
Quart. Constitució dels OTS  
El principi d'especialització en la composició dels OTS, recollit per la Llei 10/2010, exigeix que més de la meitat dels seus membres posseïsca una titulació corresponent a la mateixa àrea de coneixements que la requerida en la convocatòria per al personal aspirant, i s'haurà de mantindre durant tot el procés selectiu i respectar-se per a la vàlida constitució de l'òrgan tècnic de selecció als efectes assenyalats.  
Es garantirà la presència equilibrada de dones i homes, sempre que això no implique vulnerar els principis de professionalitat i especialització dels seus membres.  
Amb caràcter general s'entendrà que hi ha quòrum suficient per a la deliberació i adopció d'acords quan estiguen presents almenys la meitat més un dels membres de l'OTS, entre els quals necessàriament hauran de trobar-se els qui ostenten la titularitat de la presidència i de la secretaria, o els seus respectius suplents. No obstant això, a la seua sessió constitutiva seran convocats tots els membres del mateix i els seus respectius suplents.  
Excepcionalment, en el cas que qui ostente la presidència no puga ser substituït pel seu suplent, s'atendrà el criteri de major edat entre els vocals presents per a designar un substitut.  
En aquest sentit, si fora el titular de la secretaria qui no puga ser substituït pel seu suplent, podrà ser-ho pel vocal que acorde el mateix OTS.  
La renúncia a formar part de l'OTS per causes diferents de les establides per a l'abstenció i recusació, haurà de dirigir-se a l'òrgan competent, i apreciar-se per aquest, per al seu nomenament i basar-se en motius excepcionals que les justifiquen.  
La renúncia, igual que l'abstenció i recusació, està condicionada a l'acceptació per l'òrgan que va efectuar el nomenament, excepte en els supòsits d'adquisició de la condició de personal d'elecció o de designació política, personal funcionari interí o laboral temporal, personal directiu professional o el personal eventual, en els quals la renúncia és obligada.  
  
Cinqué. Funcionament dels OTS  
Amb caràcter general actuaran les persones que ostenten la titularitat de l'òrgan de selecció. No obstant això, cada titular tindrà designat el seu correlatiu suplent, que actuarà només en lloc d'aquell, en cas d'absència o malaltia o una altra causa justificada.  
L'òrgan gestor podrà autoritzar l'actuació simultània de titulars i suplents que, únicament, es pot produir en els supòsits següents:  
  
a) En la sessió de constitució de l'OTS.  
b) En les sessions de realització d'exercicis.  
c) En les sessions d'elaboració, revisió o lliurament de preguntes o supòsits pràctics per a la confecció dels exercicis.  
d) En altres supòsits que l'OTS considere necessaris en atenció al volum d'opositors, la complexitat dels exercicis o una altra circumstància apreciada i autoritzada per la Direcció General de Funció Pública.  
  
Les reunions dels OTS tindran lloc en horari de vesprada, de dilluns a dijous, de 16 a 20.30 h., llevat que excepcionalment concórreguen causes justificades apreciades per l'òrgan gestor, generant el dret a percebre les indemnitzacions per raó del servei que corresponguen.  
  
Sisé. Relació de L'òrgan gestor amb els OTS  
Correspon a la direcció general amb competències en matèria de selecció de personal, com a òrgan gestor, coordinar, organitzar i gestionar els processos selectius i prestar el suport tècnic i administratiu que precisen els OTS.  
Sense perjudici de l'autonomia funcional pròpia dels òrgans de selecció, com a òrgans col·legiats de l'Administració de la Generalitat, hauran de respectar els principis i línies generals d'actuació d'aquesta. En aquest sentit, la planificació general i les mesures de desenvolupament han d'estar coordinades amb l'òrgan gestor, especialment el relatiu al ritme dels processos, de manera que aquests s'executen dins dels terminis que s'establisquen en les convocatòries.  
L'òrgan gestor recepcionarà i examinarà les sol·licituds de participació i la documentació que les acompanya i, conseqüentment, elaborarà les llistes d'admesos i exclosos, tant provisionals com definitives, i les elevarà a l'òrgan competent per a la publicació, amb la valoració prèvia, si escau, de les al·legacions i esmenes.  
L'òrgan gestor elaborarà un calendari per al desenvolupament del procés selectiu, que es traslladarà a l'OTS una vegada produït el seu nomenament, a través de la persona que ostente la presidència d'aquest, i amb caràcter previ o simultani a la seua constitució.  
Igualment, es donarà trasllat de la llista provisional d'aspirants admesos i exclosos, perquè aquesta constitueix un element fonamental de treball per a l'OTS i incideix directament en les decisions a adoptar en la sessió constitutiva, tant pel coneixement del nombre d'aspirants com per la possibilitat que algun dels seus membres incórrega en causa d'abstenció o recusació.  
3. Si es plantejara algun cas d'abstenció, recusació o renúncia directament davant e l'OTS, aquest sol·licitarà de l'òrgan competent per al seu nomenament la seua resolució i, si escau, substitució.  
  
  
DISPOSICIÓ FINAL  
  
Única. Entrada en vigor  
Aquesta resolució es publicarà en el Diari Oficial de la Generalitat Valenciana i produirà efectes a partir de l'endemà de la publicació, i serà aplicable als OTS que es constituïsquen posteriorment a la data de l'entrada en vigor.  
  
Contra aquesta resolució, que posa fi a la via administrativa, es podrà interposar recurs contenciós administratiu davant el jutjat contenciós administratiu de València o aquell en la circumscripció del qual el recurrent tinga el domicili, en el termini de dos mesos, comptadors des de l'endemà de la notificació, de conformitat amb el que estableixen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se, potestativament, recurs de reposició davant el mateix òrgan que la dicta, en el termini d'un mes, comptador des de l'endemà de la notificació o qualsevol altre recurs que considere procedent per a la defensa dels seus interessos.  
  
València, 9 d'abril de 2019.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.